O‘ZBEKISTON FARMATSEVTIKA SANOATI (“O‘ZFARMSANOAT”) DAVLAT-AKSIONERLIK KONSERNINI TAShKIL QILISh VA UNING FAOLIYATI MASALALARI TO‘G‘RISIDA

“O‘zbekiston farmatsevtika sanoati (“O‘zfarmsanoat”) davlat-aksionerlik konsernini tashkil etish to‘g‘risida” 1993-yil 2-iyundagi Farmonni ijro etish yuzasidan Vazirlar Mahkamasi qaror qiladi:
 1. O‘zbekiston farmatsevtika sanoati (“O‘zfarmsanoat”) davlat-aksionerlik konserni tarkibiga kiruvchi birlashmalar, korxonalar va tashkilotlar ro‘yxati 1-ilovaga* muvofiq tasdiqlansin.
 Belgilab qo‘yilsinki, “O‘zfarmsanoat” konserni o‘z tarkibiga kiruvchi birlashmalar, korxonalar va tashkilotlar tomonidan avval tuzilgan shartnomalar va majburiyatlar bo‘yicha javob beradi.
 2. O‘zbekiston farmatsevtika sanoati (“O‘zfarmsanoat”) davlat-aksionerlik konsernini boshqarishning yuqori organi Kengash hisoblanadi, u boshqaruvni saylaydi, apparat tuzilmasi va sonini, mehnatga haq to‘lash fondini, xodimlarni moddiy rag‘batlantirish tizimi va shart-sharoitlarini belgilaydi. Konsern apparatini mablag‘ bilan ta’minlash konsern Kengashi tomonidan tasdiqlanadigan bitim asosida uning tarkibiga kiruvchi birlashmalar va korxonalarning ajratmalari hisobiga amalga oshiriladi.
 Muassislarning O‘zbekiston farmatsevtika sanoati (“O‘zfarmsanoat”) davlat-aksionerlik konserni boshqaruv apparati xodimlarining cheklangan sonini 35 nafardan iborat qilib (xizmat ko‘rsatuvchi xodimlarsiz) belgilash to‘g‘risidagi taklifiga rozilik bildirilsin.
 Konsern boshqaruvi raisi O‘zbekiston Respublikasi Prezidenti bilan kelishgan holda Vazirlar Mahkamasi tomonidan tasdiqlanadi. 
 Konsern boshqaruvi raisiga O‘zbekiston Respublikasi davlat qo‘mitalari raislari uchun belgilangan moddiy-maishiy va tibbiy xizmat ko‘rsatish shart-sharoitlari tatbiq etilsin. 
 3. O‘zbekiston farmatsevtika sanoati (“O‘zfarmsanoat”) davlat-aksionerlik konserni:
 bir oy muddatda konsern Ustavni ishlab chiqsin; 
 O‘zbekiston kimyo sanoati davlat konserni, O‘zbekiston Respublikasi Sog‘liqni saqlash vazirligi, Moliya vazirligi bilan birgalikda bir oy muddatda konsern tarkibiga kiruvchi birlashmalar, korxonalar va tashkilotlarning asosiy fondlari va budjet mablag‘larini o‘tkazish masalalarini belgilangan tartibda ko‘rib chiqsin va hal etsin;
 O‘zbekiston Respublikasi Davlat mulki qo‘mitasi bilan birgalikda 1993-yil davomida “O‘zkimyofarm” ishlab chiqarish birlashmasi va “Vaksina” ilmiy-ishlab chiqarish birlashmasini qatnashchilari O‘zbekiston Respublikasi Moliya vazirligi huzuridagi Davlat mulki jamg‘armasi timsolida davlat, “O‘zfarmsanoat” konserni va unga kiruvchi korxonalar va tashkilotlarning jamoalari bo‘lishi mumkin bo‘lgan yopiq turdagi aksionerlik jamiyatlariga aylantirishni amalga oshirsin.
 Belgilab qo‘yilsinki:
 O‘zbekiston Respublikasi Davlat o‘rmon qo‘mitasining “Shifobaxsh” ishlab chiqarish birlashmasi, O‘zbekiston Respublikasi Fanlar akademiyasining o‘simlik moddalari kimyosi instituti bilan “Base oyl kompozit LTD” qo‘shma korxonasi o‘rtasidagi xo‘jalik va ilmiy-ishlab chiqarish munosabatlari shartnoma asosida quriladi;
 “O‘zfarmsanoat” konserni “O‘zdavkimyokonsern” mavzulari bo‘yicha ilmiy tadqiqotlar o‘tkazishga buyurtmalarni xalq xo‘jaligi vazifalari muvaffaqiyatli hal etilishini ta’minlaydigan hajmlarda qabul qiladi.
 4. O‘zbekiston Respublikasi Moliya vazirligi huzuridagi Davlat mulki jamg‘armasi:
 davlatga tegishli bo‘lgan aksiyalar ulushiga muvofiq konsern tarkibiga kiruvchi aksionerlik jamiyatlari faoliyatiga rahbarlik qilish huquqini “O‘zfarmsanoat” konserniga bersin;
 5. O‘zbekiston farmatsevtika sanoati (“O‘zfarmsanoat”) davlat-aksionerlik konserniga quyidagi huquqlar berilsin:
 xorijiy sheriklar bilan qo‘shma korxonalar, birlashmalar va tashkilotlar tuzish, dorivor vositalar, xomashyo, materiallar, asbob-uskunalar, ehtiyot qismlar, priborlar, texnologiyalar va xalq iste’mol mollarini eksport va import qilish bo‘yicha operatsiyalarni belgilangan tartibda amalga oshirish;
 ilmiy-tadqiqot va tajriba-konstruktorlik ishlarini hamda dorivor vositalarning yangi turlarini o‘zlashtirish, kadrlar tayyorlash va qayta tayyorlashni mablag‘ bilan ta’minlash uchun tovar mahsuloti tannarxining 10 foizigacha bo‘lgan miqdorda budjetdan tashqari jamg‘arma tashkil etish.
 6. O‘zbekiston Respublikasi Sog‘liqni saqlash vazirligi dorivor vositalar, biologik moddalar va tibbiy buyumlarning bosh buyurtmachisi etib belgilansin.
 7. O‘zbekiston farmatsevtika sanoati (“O‘zfarmsanoat”) davlat-aksionerlik konserni “O‘zistiqbolstat” davlat qo‘mitasi, O‘zbekiston Respublikasi FTDQ, Fanlar akademiyasi, Sog‘liqni saqlash vazirligi, viloyatlarning hokimliklari, boshqa manfaatdor vazirliklar va idoralar bilan birgalikda uch oy muddatda:
 yangi dorivor vositalar olish va ishlab chiqarish texnologiyalarini yaratish bo‘yicha ustivor ilmiy-tadqiqot ishlari;
 dorivor o‘simliklar yetishtirish negizini kengaytirish;
 respublika farmatsevtika sanoatini rivojlantirish;
 kimyo-farmatsevtika sanoati uchun kadrlar va dorivor o‘simliklarni yetishtirish uchun mutaxassislar tayyorlash masalalarini o‘rganib chiqsin va ularni o‘z ichiga oluvchi dastur loyihasini Vazirlar Mahkamasiga kiritsin.
 O‘zbekiston Respublikasi Fan va texnika davlat qo‘mitasi yangi dorivor vositalar, biologik moddalar va tibbiy buyumlar ishlab chiqarish uchun “O‘zfarmsanoat” konserniga budjet mablag‘lari ajratishni nazarda tutsin.
 8. O‘zbekiston Respublikasi Vazirlar Mahkamasining istiqbolni belgilash va statistika davlat qo‘mitasi:
 respublika aholisini dorivor vositalar bilan ta’minlashni tubdan yaxshilash maqsadida tayyor dorivor vositalar, farmatsevtik substansiyalar, xomashyo, materiallar, maxsus texnologik asbob-uskunalar va ehtiyot qismlarni sotib olish uchun “O‘zfarmsanoat” konserniga valyuta mablag‘lari belgilangan tartibda ustivor ajratilishini ta’minlasin;
 O‘zbekiston iqtisodiyotining istiqbolini belgilashda farmatsevtika korxonalari qurilishiga tegishli moddiy-texnika resurslari bilan ta’minlangan markazlashtirilgan mablag‘lar ajratilishini nazarda tutsin.
 9. Toshkent shahar hokimligi bir oy muddatda “O‘zfarmsanoat” konsernini joylashtirish uchun bino ajratsin.
 10. O‘zbekiston Respublikasi Moliya vazirligi va “O‘zavtotrans” korporatsiyasi “O‘zfarmsanoat” konserni boshqaruvi markaziy apparatiga transport xizmati ko‘rsatish uchun limitlar va bitta avtomobil ajratsin.
 11. O‘zbekiston Respublikasi Aloqa vazirligi “O‘zfarmsanoat” konserni raisi hukumat telefonlari o‘rnatishni nazarda tutsin.
 12. Mazkur qarorning bajarilishini nazorat qilish Bosh vazirning o‘rinbosari o‘rtoq M.Q. Qoraboyev zimmasiga yuklatilsin, qarorning qanday bajarilayotganligi 1993-yilning iyul oyida ko‘rib chiqilsin.